Asia C-300/07

Hans & Christophorus Oymanns GbR, Orthopädie Schuhtechnik

vastaan

AOK Rheinland/Hamburg

(Oberlandesgericht Düsseldorfin esittämä ennakkoratkaisupyyntö)

”Direktiivi 2004/18/EY — Julkiset tavara- ja palveluhankinnat — Julkiset sairausvakuutuskassat — Julkisoikeudelliset laitokset — Hankintaviranomaiset — Tarjouskilpailu — Yksilöllisesti potilaiden tarpeisiin mukautettujen ortopedisten jalkineiden valmistaminen ja toimittaminen — Potilaille annetut yksityiskohtaiset neuvot”

Julkisasiamies J. Mazákin ratkaisuehdotus 16.12.2008 I ‐ 4783

Yhteisöjen tuomioistuimen tuomio (neljäs jaosto) 11.6.2009 I ‐ 4803

Tuomion tiivistelmä

Julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta annetun direktiivin 2004/18/EY 1 artiklan 9 kohdan toisen alakohdan c alakohdan ensimmäistä vaihtoehtoa on tulkittava niin, että toimintaa rahoittaa pääosin valtio, kun julkisten sairausvakuutuskassojen toiminta rahoitetaan pääasiallisesti vakuutetuilta kannettavilla maksuilla, jotka määrätään, lasketaan ja peritään julkisoikeudellisten sääntöjen mukaisesti. Tällaisia sairausvakuutuskassoja on pidettävä julkisoikeudellisina laitoksina ja siten tämän direktiivin sääntöjen soveltamiseksi hankintaviranomaisina. Direktiivin 2004/18 1 artiklan 9 kohdan toisen alakohdan c alakohdan ensimmäisen vaihtoehdon sanamuoto ei sisällä mitään täsmennyksiä tässä säännöksessä kyseessä olevan rahoituksen toteuttamistavasta. Siinä ei varsinkaan edellytetä, että kyseessä olevien laitosten toiminnan olisi oltava välittömästi valtion tai muun julkisoikeudellisen yksikön rahoittama, jotta kyseessä oleva edellytys täyttyisi. Välillinen rahoitustapa on näin ollen tässä suhteessa riittävä. Näin ollen julkisen sairausvakuutusjärjestelmän rahoitus, joka perustuu valtion toimiin ja on käytännössä valtion takaama ja joka varmistetaan kantamalla siihen kuuluvia maksuja soveltamalla julkisoikeudellisia säännöksiä, täyttää edellytyksen siitä, että sitä ”rahoittaa pääosin valtio”, kun sovelletaan julkisiin hankintoihin liittyvien sopimusten tekemistä koskevia yhteisön sääntöjä. (ks. 51, 57 ja 59 kohta sekä tuomiolauselman 1 kohta)

Kun hankintaa koskevan sekasopimuksen kohteena ovat samalla tavarat ja palvelut, sovellettava kriteeri sen määrittämiseksi, onko kyseessä olevaa sopimusta pidettävä tavaranhankinta- vai palveluhankintasopimuksena, on sopimukseen sisältyvien tavaroiden ja palvelujen arvo. Silloin, kun käytettäviksi annetaan tavaroita, jotka on valmistettu ja mukautettu yksilöllisesti kunkin asiakkaan tarpeisiin ja joiden käyttöä on kullekin asiakkaalle yksilöllisesti neuvottava, mainittujen tavaroiden valmistus on luokiteltava kyseisen sopimuksen osaan ”tavarat” sen kunkin osan arvon laskemiseksi. Kun sopimuksen kohteena on samalla sekä tavaroiden että palveluiden toimittaminen, julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta annetun direktiivin 2004/18 1 artiklan 2 kohdan d alakohdan toisessa alakohdassa on erityissäännös, jossa vahvistetaan rajanvetokriteeri sille, että kyseessä olevaa sopimusta voidaan pitää julkisena tavaranhankintasopimuksena tai palvelunhankintasopimuksena, eli tähän sopimukseen sisältyvien tavaroiden ja palvelujen arvo. Lisäksi direktiivin 2004/18 1 artiklan 2 kohdan c alakohdan ensimmäisessä alakohdassa olevan ”julkisia tavarahankintoja koskevien sopimusten” käsitteen määritelmän mukaisesti tämä käsite koskee ”tuotteiden” oston tai vuokrauksen kaltaisia liiketoimia, ilman että tältä osin täsmennettäisiin tai tehtäisiin ero sen mukaan, onko kyseessä oleva tuote valmistettu vakiovalmisteena vai yksilöllisesti eli asiakkaan konkreettisten mieltymysten tai tarpeiden mukaisesti. Näin ollen käsite ”tuote”, johon tässä säännöksessä viitataan yleisesti, sisältää myös valmistuksen siitä riippumatta, annetaanko kyseessä oleva tuote kuluttajien käyttöön valmiina vai sen jälkeen, kun se on valmistettu kuluttajien vaatimusten mukaisesti. (ks. 61, 64 ja 66 kohta sekä tuomiolauselman 2 kohta)